Απόφαση της Επιτροπής

της 6ης Απριλίου 2000

σχετικά με την αγορά από την Κοινότητα εμβολίων κατά του καταρροϊκού πυρετού του προβάτου για το απόθεμα επείγουσας ανάγκης

[κοινοποιηθείσα υπό τον αριθμό Ε(2000) 936]

(2000/292/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 1258/1999(2), και ιδίως τα άρθρα 6 και 8,

Εκτιμώντας τα ακόλουθα:

(1) Ο καταρροϊκός πυρετός του προβάτου είναι ιογενής ασθένεια των μηρυκαστικών, της οποίας φορείς είναι τα αρθρόποδα και η οποία μπορεί να προκαλέσει σημαντικές οικονομικές απώλειες στην παραγωγή του ζωικού κεφαλαίου.

(2) Κατά τη διάρκεια του 1998 και του 1999, καταγράφηκαν εστίες του καταρροϊκού πυρετού του προβάτου στην Ελλάδα.

(3) Κατά το 1999, καταγράφηκαν εστίες του καταρροϊκού πυρετού του προβάτου στη Βουλγαρία και στην Τουρκία.

(4) Κατά το 2000, αναφέρθηκαν εστίες του καταρροϊκού πυρετού του προβάτου στην Τυνησία.

(5) Ορισμένοι ορότυποι του ιού του καταρροϊκού πυρετού του προβάτου αναγνωρίστηκαν.

(6) Κατά το 1998 και 1999, οι ορότυποι που αναφέρθηκαν από τη Βουλγαρία, την Ελλάδα, την Τυνησία και την Τουρκία ήταν 2, 4 και 9.

(7) Στα εργαστήρια που έχουν αναγνωριστεί από το διεθνές γραφείο επιζωοτιών (ΔΓΕ) ως εργαστήρια αναφοράς για τον καταρροϊκό πυρετό του προβάτου περιλαμβάνονται ένα εργαστήριο που βρίσκεται στο Pirbright, Ηνωμένο Βασίλειο και ένα στο Ondersteport, Νότια Αφρική.

(8) Η χρήση εμβολίου μπορεί να είναι ένα σημαντικό μέσο για την καταπολέμηση της διάδοσης του καταρροϊκού πυρετού του προβάτου.

(9) Δεν παρασκευάζεται κανένα εμβόλιο κατά του καταρροϊκού πυρετού του προβάτου από τις φαρμακευτικές βιομηχανίες που βρίσκονται στα κράτη μέλη.

(10) Για την προστασία του ευαίσθητου ζωικού κεφαλαίου ορισμένα εμβόλια κατά του καταρροϊκού πυρετού του προβάτου πρέπει να βρίσκονται σε απόθεμα στην Κοινότητα και να είναι διαθέσιμα για επείγουσα χρήση.

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Κοινότητα λαμβάνει τα κατάλληλα μέτρα για την αγορά 500000 δόσεων εμβολίου κατά του καταρροϊκού πυρετού του προβάτου για επείγουσα χρήση.

2. Στα μέτρα που αναφέρονται στην παράγραφο 1 περιλαμβάνονται:

- διαβούλευση με τα αναγνωρισμένα από το ΔΓΕ εργαστήρια αναφοράς για τον καταρροϊκό πυρετό του προβάτου για την διάδοση του (των) είδους(-ών) του ιού του καταρροϊκού πυρετού του προβάτου που κυκλοφορούν σε περιοχές οι οποίες θεωρούνται ότι παρουσιάζουν ειδικό κίνδυνο για τον ευαίσθητο πληθυσμό του ζωικού κεφαλαίου στην Ευρωπαϊκή Ένωση,

- αγορά εμβολίων που παρέχουν προστασία κατά του (των) είδους(-ών) του ιού που αποτελεί τη σημαντικότερη απειλή για το ζωικό κεφάλαιο που βρίσκεται στα κράτη μέλη,

- αποθεματοποίηση εμβολίων κατά τρόπο ώστε να μπορούν να αποσταλούν χωρίς καθυστέρηση στην καθορισμένη περιοχή για εμβολιασμό.

Άρθρο 2

Το μέγιστο κόστος των μέτρων που αναφέρονται στο άρθρο 1 ανέρχεται σε 70000 ευρώ.

Άρθρο 3

1. Για την επίτευξη των στόχων των άρθρων 1 και 2 η Επιτροπή πρέπει να συνάψει συμβάσεις χωρίς καθυστέρηση.

2. Ο γενικός διευθυντής της γενικής διεύθυνσης για την υγεία και την προστασία των καταναλωτών εξουσιοδοτείται να υπογράψει τις συμβάσεις εξ ονόματος της Επιτροπής.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 6 Απριλίου 2000.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 160 της 26.6.1999, σ. 103.